Anders Todal

Anders Todal (1883–1956) var en norsk skolemann, lokalhistoriker, nynorskforkjemper og venstrepolitiker.

Han vokste opp i Monsgarden på Otnes i Valsøyfjord. Faren, Arent Todal, var ordfører og stortingsvaramann. Han hadde ti søsken, deriblant en eldre bror som var odelsgutt.

Anders Todal gikk amtsskolen, deretter Levanger lærerskole. Han gikk i samme klasse som Olav Duun, og underviseren Vetle Vislie vakte en særlig interesse for nynorsk diktning.

Todal ble lærer og senere klokker i Åsen. Han giftet seg med en åsbygg, og i 1930 overtok han svigerfamiliens gård, Vatn.

Todal var ordfører i Åsen 1919–1922 og 1925–1931 og stortingsmann for Nord-Trøndelag 1931–1933. Han satt i Stortingets kirke- og skolekomité og ble en skarp kritiker av Bondeparti-regjeringenes sparepolitikk. Han ønsket også færre fådelte skoler og mer fagspesialisering.

Todal hadde styreverv i Norges Lærerlag, Noregs Ungdomslag og Noregs Mållag. Han var Mållagets formann fra 1932 til 1936 og representerte en moderat tilnærmingslinje.

I 1933 ble Todal skoledirektør i Nidaros bispedømme. Han ble avsatt av okkupasjonsmyndighetene i 1942. Høsten 1942 ble han arrestert som et av gislene under unntakstilstanden i Trøndelag satt på Vollan og Falstad til han ble løslatt i februar 1943. Han gjenopptok stillingen som skoledirektør ved frigjøringen og satt frem til han ble pensjonist i 1953.

Todal ble i 1954 tildelt Kongens fortjenstmedalje i gull.

Anders Todals fetter med samme navn, Anders Andersson Todal (1884–1963), var skolemann og statsarkivar i Trondheim.

 Referanser 

 Eksterne lenker 



Kategori:Stortingsrepresentanter fra Venstre
Kategori:Stortingsrepresentanter for Nord-Trøndelag
Kategori:Stortingsrepresentanter 1931–1933
Kategori:Ordførere i Åsen
Kategori:Venstre-ordførere i Nord-Trøndelag
Kategori:Norske pedagoger
Kategori:Nynorskforkjempere
Kategori:Norske embets- og tjenestemenn
Kategori:Norske foreningspersoner
Kategori:Norske bønder
Kategori:Kongens fortjenstmedalje i gull
Kategori:Personer fra Halsa kommune